
Text rozhodnutia
Súd: Krajský súd Trnava Spisová značka: 20Sd/30/2016 Identifikačné číslo súdneho spisu: 2016200248 Dátum vydania rozhodnutia: 09. 06. 2017 Meno a priezvisko sudcu, VSÚ: JUDr. Róbert Foltán ECLI: ECLI:SK:KSTT:2017:2016200248.1 ROZSUDOK V MENE SLOVENSKEJ REPUBLIKY Krajský súd v Trnave v konaní pred sudcom JUDr. Róbertom Foltánom v právnej veci navrhovateľa: Detský domov, Botanická 46, Trnava, proti odporcovi: Sociálna poisťovňa, ústredie, Ul. 29. augusta 8 - 10, Bratislava, o návrhu na preskúmanie zákonnosti rozhodnutia odporcu č. XXX XXX XXXX X zo dňa 4.1.2016, takto r o z h o d o l : Súd rozhodnutie odporcu č. XXX XXX XXXX X zo dňa 4.1.2016 z r u š u j e podľa § 250j ods. 2 písm. a) O.s.p. a vec mu v r a c i a na ďalšie konanie . Navrhovateľovi sa náhrada trov konania nepriznáva. o d ô v o d n e n i e : 1. Rozhodnutím č. XXX XXX XXXX X zo dňa 4.1.2016 odporca podľa § 236 ods. 1 písm. b) zákona č. 461/2003 Z.z. o sociálnom poistení navrhovateľovi uložil povinnosť vrátiť sirotský dôchodok W. K., nar. XX.X.XXXX vyplatený po zániku nároku na jeho výplatu v celkovej sume 963,30 eur do 30 dní po právoplatnosti rozhodnutia. Podľa odôvodnenia rozhodnutia nárok na sirotský dôchodok a jeho výplatu má podľa § 76 ods. 1 zákona o sociálnom poistení iba nezaopatrené dieťa, ktorým podľa § 9 ods. 1 písm. b) bod prvý je dieťa po skončení povinnej školskej dochádzky, najdlhšie do dovŕšenia 26 rokov veku, ak sa sústavne pripravuje na povolanie. Odporca vychádzal zo zistenia, že W. K. od 31.8.2014 prestal spĺňať podmienku nezaopatrenosti dieťaťa a od 16.9.2014 mu zanikol nárok na výplatu sirotského dôchodku, nakoľko podľa potvrdenia Základnej školy A. N. v G. od 1.9.2004 nastúpil do prvého ročníka základnej školy, v ktorom neprospel, následne pokračoval v plnení povinnej školskej dochádzky, 15.2.2014 dovŕšil 16 rokov veku a povinnú školskú dochádzku teda ukončil 31.8.2014. Podľa odôvodnenia rozhodnutia navrhovateľ z uvádzaných okolností vedel alebo musel predpokladať zánik nároku na výplatu sirotského dôchodku, ktorý napriek tomu prijímal, a v období od 16.9.2014 do 15.5.2015 mu tak bol vyplatený neprávom. 2. Proti tomuto rozhodnutiu podal navrhovateľ v zákonnej lehote opravný prostriedok, v ktorom namietal, že maloletý W. K. spĺňa podmienky nároku na sirotský dôchodok a jeho výplatu, nakoľko ide o nezaopatrené dieťa, povinnú školskú dochádzku ukončil 9. ročníkom v školskom roku 2014/2015 absolvovaným na CZŠ sv. H. a W. v M. a pokračuje v štúdiu na strednej škole - v školskom roku 2015/2016 je žiakom 1. ročníka Strednej odbornej školy elektrotechnickej v Trnave. 3. Odporca vo svojom písomnom vyjadrení k veci navrhol preskúmavané rozhodnutie ako vecne správne potvrdiť, s tým, že pri posudzovaní nároku na sirotský dôchodok postupoval správne a v súlade s platnými právnymi predpismi. Zotrval na argumentácii uvedenej v obsahu odôvodnenia napadnutého rozhodnutia. 4. Súd vec prejednal a napadnuté rozhodnutie odporcu preskúmal postupom podľa § 250l a nasl. O.s.p. za účasti oboch účastníkov konania, ktorí zotrvali na svojich písomných stanoviskách vo veci, oboznámil sa s obsahom spisového materiálu, vrátane administratívneho spisu odporcu a dospel k záveru o dôvodnosti opravného prostriedku navrhovateľa. 5. Navrhovateľ v konaní uviedol, že k rozhodnutiu zrejme došlo na základe skutočnosti, že vtedy maloletý W. K. opakoval prvý ročník základnej školy, v súvislosti s čím povinnú školskú dochádzku ukončil neskôr a je možné, že doklady o jeho pokračovaní v štúdiu boli odporcovi odoslané s oneskorením, tieto mu ale boli predložené okamžite po doručení napadnutého rozhodnutia. 6. Odporca v konaní poukazoval na to, že výplata sirotského dôchodku bola opätovne uvoľnená od 1.9.2015, avšak pri rozhodovaní vo veci vychádzal zo skutočnosti, že maloletý povinnú školskú dochádzku ukončil ku dňu 31.8.2014. Skutočnosť, že začal navštevovať strednú školu, odporca nespochybňuje. 7. Podľa § 76 ods. 1 zákona o sociálnom poistení, nárok na sirotský dôchodok má nezaopatrené dieťa, ktorému zomrel rodič alebo osvojiteľ dieťaťa, ak rodič alebo osvojiteľ ku dňu smrti bol poberateľom starobného dôchodku alebo invalidného dôchodku, mal nárok na predčasný starobný dôchodok alebo ku dňu smrti získal počet rokov dôchodkového poistenia na nárok na invalidný dôchodok, alebo splnil podmienky nároku na starobný dôchodok, alebo zomrel v dôsledku pracovného úrazu alebo choroby z povolania. 8. Podľa § 9 ods. 1 zákona o sociálnom poistení, nezaopatrené dieťa podľa tohto zákona je dieťa a) do skončenia povinnej školskej dochádzky, b) po skončení povinnej školskej dochádzky, najdlhšie do dovŕšenia 26 rokov veku, ak 1. sa sústavne pripravuje na povolanie, 2. pre chorobu a stav, ktoré si vyžadujú osobitnú starostlivosť podľa prílohy č. 2, sa nemôže sústavne pripravovať na povolanie alebo nemôže vykonávať zárobkovú činnosť, alebo 3. pre dlhodobo nepriaznivý zdravotný stav je neschopné sa sústavne pripravovať na povolanie alebo je neschopné vykonávať zárobkovú činnosť. 9. Podľa § 19 ods. 1 zák. č. 245/2008 Z.z. (školský zákon), nikoho nemožno oslobodiť od plnenia povinnej školskej dochádzky. 10. Podľa § 22 ods. 1 školského zákona, žiak skončil plnenie povinnej školskej dochádzky, ak od začiatku plnenia povinnej školskej dochádzky absolvoval desať rokov vzdelávania v školách podľa tohto zákona alebo dňom 31. augusta príslušného školského roka, v ktorom žiak dovŕšil 16. rok veku. 11. K záveru o neprávom prijatej dávke sirotského dôchodku odporca podľa názoru súdu v danom prípade dospel na základe výlučne formálneho a účel zákona, ako aj samotnej dávky sirotského dôchodku opomínajúceho výkladu ustanovenia § 9 ods. 1 a posudzovania nezaopatrenosti dieťaťa ako stavu spojeného s povinnou školskou dochádzkou (plnenie ktorej M. K. v zmysle § 22 ods. 1 školského zákona skončil 31.8.2014), a v období po jej skončení spojeného so sústavnou prípravou na povolanie. 12. Odhliadnuc už od skutočnosti, že odporca v obsahu odôvodnenia svojho rozhodnutia opomenul uviesť, podľa ustanovení ktorých právnych predpisov otázku trvania povinnej školskej dochádzky M. K. posudzoval, správny orgán logicky nevysvetlil, ako v súvislosti s osobou maloletého posudzoval obdobie od septembra 2014 do mája 2015, z ktorého určil sumu podľa neho neprávom vyplateného dôchodku a v ktorom maloletý absolvoval deviaty ročník základnej školy, ktorá skutočnosť nebola v konaní sporná. 13. Súd má za to, že aj v prípade považovania povinnej školskej dochádzky M. K. za skončenú dňom 31.8.2014 následné absolvovanie deviateho ročníka základnej školy menovaným nemožno považovať za iné, ako jeho sústavnú prípravu na povolanie pokračujúcu nadväzne štúdiom na strednej škole. Súd tak nemal pochybnosti o tom, že M. K. v spornom období od 16.9.2014 do 15.5.2015 spĺňal podmienky jeho klasifikácie ako nezaopatreného dieťaťa v zmysle § 9 ods. 1 písm. b) bod. 1 zákona o sociálnom poistení a v súvislosti s tým aj podmienky nároku na sirotský dôchodok podľa § 76 zákona. 14. Súd preto opravným prostriedkom napadnuté rozhodnutie odporcu podľa § 250j ods. 2 písm. a) O.s.p. v spojení s § 492 ods. 1 SSP (zákon č. 162/2015 Z.z.) ako vychádzajúce z nesprávneho právneho posúdenia veci zrušil a vec vrátil odporcovi na ďalšie konanie v naznačenom smere. 15. O náhrade trov konania rozhodol súd s prihliadnutím na skutočnosť, že sa v tomto konaní úspešný navrhovateľ práva na ich náhradu vzdal. Poučenie: Proti tomuto rozsudku je možné podať odvolanie do 15-tich dní odo dňa jeho doručenia prostredníctvom tunajšieho súdu na Najvyšší súd Slovenskej republiky. Podľa § 205 ods. 1 O.s.p. v odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2017:2016200248.1 (dáta aktuálne k 11. 11. 2026). Záväzné je znenie zverejnené súdom.




